Βασανιστήρια που ξεπερνούν κάθε φαντασία περιγράφονται στο πολυσέλιδο κατηγορητήριο που συντάχθηκε εναντίον των εννέα συμφοιτητών του Βαγγέλη Γιακουμάκη στη Γαλακτοκομική Σχολή Ιωαννίνων.

Από τον Ιανουάριο του 2014 έως και τον Ιανουάριο του 2015, ο άτυχος φοιτητής βίωνε εφιαλτικές στιγμές στα χέρια των συμφοιτητών του. Στο κατηγορητήριο περιγράφονται τουλάχιστον 20 περιστατικά βίας εναντίον του Βαγγέλη. Επιθέσεις που κάθε μέρα πλήγωναν την ευαίσθητη ψυχή του. Του έριχναν καυτό νερό στον λαιμό, τον κλείδωναν σε ντουλάπες, του πατούσαν τα δάχτυλα, του περνούσαν θηλιά στο λαιμό και τον κρεμούσαν.

Η Real News φέρνει στο φως της δημοσιότητας ένα άγνωστο περιστατικό βίας σε βάρος του Βαγγέλη λίγο καιρό πριν εξαφανιστεί.

Ένα βράδυ γινόταν μια γιορτή και όλοι οι σπουδαστές της Γαλακτοκομικής Σχολής είχαν συγκεντρωθεί σε έναν χώρο για να διασκεδάσουν.

Όλα έμοιαζαν ήρεμα και ο Βαγγέλης ήταν ιδιαίτερα ευδιάθετος όταν ο άτυπος επικεφαλής της ομάδας των Κρητικών σηκώθηκε και άρχισε χωρίς λόγο να τον γρονθοκοπεί στο πρόσωπο. Το νεαρό αγόρι είχε ματώσει και μάταια προσπαθούσε να ξεφύγει από τα χέρια του «νταή» Κρητικού.

Σταμάτησε να τον χτυπά μόνο όταν αντέδρασαν έντονα τα υπόλοιπα παιδιά, ενώ όταν τον ρώτησαν γιατί τον χτυπάει εκείνος με απάθεια απάντησε «έτσι, για πλάκα».

«Ο Βαγγέλης δεν αυτοκτόνησε»

«Ο Βαγγέλης δεν αυτοκτόνησε. Περιμένω την απόδειξη της αλήθειας και την παραδειγματική τιμωρία όσων κατηγορούνται για το κακό που του έκαναν», δηλώνει στη Real News η μητέρα του αδικοχαμένου σπουδαστή.

Η Μαρία Γιακουμάκη λίγες μέρες πριν ξεκινήσει η δίκη των εννέα Κρητικών που κατηγορούνται για τα φρικτά βασανιστήρια σε βάρος του Βαγγέλη καταγγέλλει «τα κλειστά στόματα» που γνωρίζουν για την υπόθεση και ζητά να τιμωρηθούν παραδειγματικά. Η μητέρα του Βαγγέλη επιμένει ότι ο γιος της δεν αυτοκτόνησε και περιμένει από τη Δικαιοσύνη να βρεθούν οι ένοχοι για τον θάνατο του παιδιού της.

«Εγώ και η οικογένεια μου θεωρούμε σίγουρο ότι ο Βαγγέλης μας δεν έβαλε τέλος στη ζωή του. Ένα υγιέστατο και πολύ χαρούμενο παιδί, γεμάτο ζωντάνια, δεν αφαίρεσε από μόνο του τη ζωή που χαιρόταν» λέει η Μαρία Γιακουμάκη και προσθέτει: «Ο Βαγγέλης αγαπούσε τη ζωή και γενικά η συμπεριφορά του ήταν εκείνη μιας ολοκληρωμένης προσωπικότητας χωρίς καταθλιπτικά στοιχεία. Δεν αυτοκτόνησε και περιμένουμε να επαληθευτούμε».

Στις 8 Φεβρουαρίου κάθονται στο εδώλιο του Μονομελούς Πλημμελειοδικείου Ιωαννίνων οι εννέα Κρητικοί, κατηγορούμενοι για τα μαρτύρια που πέρασε ο Βαγγέλης Γιακουμάκης. Η κατηγορία που τους βαραίνει είναι η πρόκληση επικίνδυνων σωματικών βλαβών από κοινού και κατ’ εξακολούθηση.